
1. Inleiding
Geliefdes in ons Here Jesus,
Toe die wind die boot uitmekaar begin ruk het, en die water dreig om hulle in te sluk, het die dissipels in hulle nood en angs uitgeroep (8:24): “Meester, Meester, ons vergaan!”
· Maar Jesus vra vir hulle (8:25): “Waar is julle geloof?”
Later in die hoofstuk lees ons hoe ŉ ander tipe storm vir Jaïrus tref. Sy enigste dogter is in ŉ kritieke toestand, sy lê op sterwe. In sy nood hardloop hy na Jesus: “Meester, Meester, My dogtertjie lê op sterwe, kom gou!”  Maar dan word die storm nog erger, toe iemand van sy huis af kom met die nuus (8:49): “U dogter is dood...”
· Maar net soos Jesus vroeër die dissipels opgeroep het, sê Hy nou ook vir Jaïrus (8:50): “Moenie vrees nie. Glo net, en sy sal gered word.”

Glo net... Dit is baie duidelik die boodskap van hierdie gedeeltes. Geloof te midde van storms! Baie predikers plaas dan veral klem op die krag van ons geloof. Baie preke oor hierdie gedeelte gaan as volg:
“Daar is baie storms in die wêreld. Dikwels slaan die storms op ons bootjie toe. Maar onthou Jesus maak die storm stil. Glo net. Hoe groter die storm, hoe meer moet ons glo!”
Só ŉ boodskap is baie mooi en kosbaar, maar dit vertel nie vir ons die ware diepte van hierdie teks nie. Lukas 8:22-56 gaan nie in die eerste plek oor die krag van ons geloof nie. Dit gaan oor die krag van die Een ín wie ons glo. Dit gaan ten diepste oor die vraag wat ons vir onsself moet vra, te midde van ons storms: “Wie is Hy tog, dat Hy selfs die winde en die water gebied en hulle Hom gehoorsaam is!”

Kom ons kyk dan vanmore hoe Lukas 8 vir ons hierdie vraag beantwoord. Ons padkaart vir die preek is as volg:
1. Eerstens gaan ons die verhale weer vertel en die ooreenkomste en fokuspunte uitlig.
2. Tweedens gaan ons die vraag beantwoord oor Jesus se identiteit.
3. En dan, in die derde plek, gaan ons dan kyk na die oproep om te glo.

Kom ons begin dan deur die verhale meer in diepte te ondersoek.


2. Liggaam
2.1. Die verhale se fokus:
Lukas vertel vir ons drie verhale. Elke verhaal het ŉ unieke uitdaging en vind plaas op ŉ ander plek, met ŉ ander gehoor en uitkomste. Maar daar is ŉ paar gedagtes wat met mekaar ooreenstem wat ons maklik kan miskyk.
Wanneer ons hierdie gedeeltes lees, dan is dit belangrik om te sien hoe elke verhaal ŉ ernstige noodtoestand beskryf. Om aan te sluit by die preke wat ons gewoonlik oor hierdie gedeeltes hoor, ‘elke storie het ŉ storm’ - die welstand en lewe van die mense is elke keer in gevaar. Dit is veral belangrik om te sien hoe hierdie ‘storms’ vir ons beskryf word.

In vers 22 vaar Jesus saam met sy dissipels oor die Gennesaretmeer (5:1, 8:22). Die groep manne kon padlangs gestap het, maar aangesien daar ŉ paar ervare vissermanne in die groep was, klim hulle in ŉ boot en vat ŉ kortpad. Maar die geografiese ligging van hierdie watermassa het ŉ unieke gevaar ingehou.
Die meer lê in ŉ diep kloof (212m) onder seevlak, wat veroorsaak dat warm lug vasvang word. Reg rondom die meer is daar steil heuwels wat die lug weer afkoel. In sekere besondere omstandighede, kan daar ŉ skielike en onvoorspelbare storm op die meer vorm. Binne ŉ paar minute word die gladde water stormagtig en onstuimig.
Terwyl hulle oor die meer geseil het, het daar juis só ŉ storm op hulle toegesak. Matteus (8:24) sê dit het gevoel asof daar ŉ aardbewing op die see was. Skielik is hulle tóe onder die golwe en die skuit word vol water. Die nood was so groot dat die ervare vissermanne besef het dit is verby. Hulle roep uit (8:24): “ons vergaan!” 
Wat kan ons as mense tog doen teen die verskriklike kragte van die skepping? Selfs met al ons tegnologie kan ons nog steeds nie ŉ storm, tornado, vulkaan of aardbewing keer nie. Ons is magteloos teen sulke kragte.

Hierdie selfde magteloosheid kry ons in die volgende verhaal. Aan die ander kant van die meer kom ŉ man hulle tegemoet. Hy is al ŉ geruime tyd van duiwels besete (8:26-27).
Hierdie demoniese magte het die man se hele lewe oorgeneem en hy het geen beheer oor sy denke en dade gehad nie. Hy het nie klere gedra nie, en die geeste het hom na verlate plekke gedryf, totdat hy uiteindelik maar in ŉ begraafplaas gaan bly het. Ons lees ook dat hy dag en nag geskree het en homself met klippe stukkend geslaan het (Mar. 5:5).
Hy het ook die mense in die omgewing geteister en leed aangedoen (Mat. 8:28). Daarom het hulle hom probeer vasmaak met kettings en boeie. Maar die geeste het hom ook buitengewone krag gegee, sodat hy elke keer uit die kettings kon breek. Die bose kragte het sy lewe vernietig en niks en niemand kon hom onder beheer bring nie. 
Maar die nood raak nog erger wanneer ons in vers 30 lees dat hy met baie en wrede demone besete was. Wanneer Jesus na sy naam vra, dan antwoord die demone: “Legio is my naam, want ons is baie.” ŉ Legioen was ŉ afdeling van 5-tot-6-duisend soldate. Met ander woorde, hierdie man het baie bose geeste wat gewapen is en gereed is vir oorlog.
Later sien ons die vernietigende effek van die bose geeste, wanneer Jesus hulle uitdryf en toelaat om in die varke in te gaan. Uiteindelik het die groot trop varke van die krans af in die see in gestorm en almal verdrink.
Wat kan ons as mense tog doen aan magte wat so ŉ groot en vernietigende effek het? Wat kan ons doen teen demoniese geeste wat ons nie kan sien of beheer nie? Hoe staan ons ŉ kans teen súlke vyande?

Dan kry ons die derde verhaal. In die eerste plek hoor ons van Jaïrus se dogtertjie wat op sterwe lê. Op pad na Jaïrus se huis word Jesus onderbreek deur ŉ siek vrou wat aan bloedvloeiing ly. Dit verwys waarskynlik na ŉ toestand van aanhoudende bloeding. 
Vir twaalf jaar lank het die vrou nie geweet wat ‘normaal’ was nie. Sy het al haar besittings aan slim en ervare geneeshere spandeer. Maar in die proses het sy erg onder baie dokters gely en dit het net slegter met haar gegaan (Mar. 5:26).
“Daar is niks wat ons vir jou kan doen nie...” Woorde wat baie mense al moes hoor. Woorde wat ons verslaan en magteloos laat.
Maar onderwyl die gebeure met die vrou afgespeel het, het Jaïrus se dogtertjie gesterwe. Net soos in al die ander gevalle was alle hoop verlore. Die dood... Die een ding wat geen mens kan keer nie, maak nie saak hoeveel geld of mag jy het nie.
Die mense rondom Jesus het dit goed verstaan. Die boodskappers sê in vers 49: “U dogter is dood, moenie die Meester langer lastig val nie.” Die mense van die huis het al gerou en gehuil (8:52a). Hulle lag selfs vir Jesus (8:53), want hulle het geweet dat sy dood is. Daar is tog niks wat Jesus nou kan doen nie...

Broers en susters, sien u die ooreenkomste? Drie verhale, elk met ŉ unieke noodtoestand, maar met dieselfde boodskap. Jesus staan elke keer voor ŉ ontembare, geweldige sterk en vernietigende mag. ŉ Mag wat geen mens kan verslaan, beheer of iets aan kan doen nie. Boonop word dit elke keer erger en erger. Eers ŉ storm, daarna bose geeste, daarna siekte en dood.
Dit was ook nie net fisiese bedreigings nie, maar daar was emosionele en geestelike nood!:
· In die storm verloor die dissipels hoop en vertroue. Hulle roep tot Jesus: “Meester, gee U nie om dat ons vergaan nie?”
· Die demoon-besete man was eensaam en deur almal verwerp. Die psigologiese trauma wat hy moes deurgaan kan ons nie eers beskryf nie.
· Soortgelyk moes die vrou met bloedvloeiing jare lank in ongemak leef. Sy was nie net swak en siek nie maar haar toestand het haar ook onrein gelaat. Sy sou dus glad nie ŉ godsdienstige lewe kon he nie.
· En wat kan ek u vertel van die dood wat u nie reeds weet nie?
Geliefdes, dit is tog verstaanbaar hoe hierdie omstandighede elkeen van ons ook fisies, geestelik en emosioneel sou platslaan. As iemand sê: “ons almal het ‘storms’, Jesus maak die storms stil, glo net” dan is dit nie die volle verhaal nie. Hierdie omstandighede is noodtoestande waaraan ons niks kan doen nie. Ons is magteloos en sonder enige hoop.

Dit bring ons dus by die sleutel van die teks. Ons moet hierdie verhale lees met die fokus op Christus! Dit gaan nie oor geloof wat die ‘storms’ laat verdwyn nie. Dit gaan oor die verstommende krag van Christus wat die vernietigende magte van die wêreld tot ruste bring.
In al vier verhale sien ons ook hoe die bedreiging op Jesus toesak of na Hom toe kom. Die stormwinde en golwe val Jesus aan. Die besetene het uitgetrek en stelling ingeneem teen Christus. Die siek vrou gryp na die Here en die dood lag vir Hom.
Daarom broers en susters, die vraag is nie: “hoe groot en sterk is jou geloof? nie. Die vraag is: “Wie is Hy tog?”...


2.2. Wie is Hy tog?:
Geliefdes, hierdie is die belangrikste vraag wat ons kan antwoord. En Lukas 8 lei ons telkens na die antwoord.
Die dissipels vra in vers 25: “Wie is Hy tog, dat Hy selfs die winde en die water gebied en hulle Hom gehoorsaam is?” Die Bybel sê herhaaldelik dat daar net Een is wat mag het oor die natuur, wind, water en weer, en dit is God alleen (Ps. 65:8; 89:10; 107:25,29; 135:6-7; 147:18; 148:8; Job 37:12; 38:8-11; Jer. 10:13; Am. 4:13 Jon. 1:4). Amos (4:13) stel dit baie duidelik: “Die Here, die almagtige God, is sy Naam!”
Maar dan brei vers 39 verder uit. Jesus beveel die man, uit wie die duiwels uitgevaar het, om terug te gaan en te “vertel watter groot dinge God aan hom gedoen het.” Maar die man het teruggegaan en verkondig “watter groot dinge Jesus aan hom gedoen het.”
Die besetene het waarskynlik nie ten volle die omvang van Christus se goddelike wese verstaan nie, maar hy het geweet dat God kragtig deur Hom werk. Hy het besef dat Jesus meer as ŉ gewone mens was. Lukas bewoord dit egter doelbewus op hierdie wyse om vir ons te sê wie ons Verlosser is!
Ja, selfs die demone bely dat Jesus (4:34) “die Heilige van God is.” Hulle weet dat Hy die (4:41, 8:28) “Christus, die Seun van die allerhoogste God is.”
Geliefdes, dit gaan nie oor die grootheid van ons geloof nie. Dit maak ook nie saak hoe vreeslik ons ‘storms’ is nie. Dit gaan ten diepste oor grootheid en krag van die Een in wie ons glo!
Die Een in wie ons glo is Jesus, die Seun van God. Self ware en volkome God. Hy is ons hoop, die ewige Woord wat mens geword het. Hy het krag om ons te red te midde van gevare en bedreigings waarvoor ons magteloos staan. Hy het die mag om ons te verlos van die bose, siekte en deur die dood heen. Hy gee ons uitkoms, selfs daar waar geen hoop is nie.
 
Maar ons Verlosser en God is ook volkome en volmaak mens. In Hóm sien ons hoe ware geloof in God lyk. Die drie verhale skets vir ons elke keer die kontras:
In vers 23 en 24 lees ons hoe die golwe hulle stamp en die skuit vol water word. Maar te midde daarvan het Jesus rustig gaan lê en slaap. Sy geloof in God is volmaak, en herroep die woorde van Psalm 4: “Ek wil in vrede gaan lê en meteens aan die slaap raak; want U, o Here, alleen laat my in veiligheid woon.”
In die aangesig van ŉ legioen demone, toon Jesus standvastige geloof soos dié van die profeet (2 Kon. 6:16): “Vrees nie; want die wat by ons is, is meer as die wat by hulle is.” 
Jesus weet dat die siel van alles wat leef, en die gees van alle mense in sy en sy Vader se hand is (Job. 12:10), daarom sê Hy vir Jaïrus: “Glo net, en sy sal gered word.” Hy ken die beloftes van Jes. 26: “Die wat op die Here vertrou, gee Hy vrede en voorspoed.” Daarom sê Hy vir die vrou: “Hou goeie moed, dogter... Gaan in vrede.”
En geliefdes, dink vir ŉ oomblik aan die stilte na die storm op die meer (8:24). Dink aan die vrede van die man uit wie die duiwels gevaar het, terwyl hy aan die voete van die Here Jesus sit (8:35). Plaas jou in die skoene van die vrou toe sy besef dat haar bloeding meteens opgehou het (8:44). Te midde van ŉ skare mense het sy diepe vrede gehad.
Ons kan ook net wonder hoe Jaïrus se hart stil geword het. Nadat die groot skare Jesus verdring het, en die vrou Hom ook nog boonop lastig geval het. Eers sy woede en frustrasie met die situasie, dan sy moedeloosheid by die dood. Maar ten laaste die verbasing en verwondering toe die lewe in sy dogtertjie terug gekeer het.

Dit bring ons by ons laaste punt:
2.3. Geloof in ŉ kragtige Verlosser en God:
Geliefde gemeente. In die aangesig van nood, lewensgevaar, boosheid en omstandighede waarvoor ons hulpeloos staan, in daardie oomblikke is ons hoop in Jesus Christus ons Verlosser en God te vinde. En dit is Hy wat dwarsdeur hierdie gebeure ons roep om in Hom te glo!
Maar sien ook die genade en wysheid van die Here, wat elkeen oproep na gelang van hul omstandighede:
· Hy spreek die kleingelowige dissipels streng aan: “Waar is julle geloof?”
· Die siek vrou wat skaam, nederig en bewend voor Hom neerval, gee die Here bemoediging en bevestiging: “Hou goeie moed, dogter, jou geloof het jou gered.”
· Vir Jaïrus, wat aanvanklik geloof getoon het, maar toe eers weer deur ŉ oomblik van teleurstelling en beproewing moes gaan. Vir hom sê Jesus: “Moenie vrees nie. Glo net.”
So roep die Here elkeen van ons op om  te glo. Vir julle wie se oë van die Here begin afdwaal het, glo! Vir julle wie se geloof vasgehou het in moeilike omstandighede, weet dat jou geloof in ŉ kragtige Verlosser jou gered het. Vir die van u wat deur ŉ moeilike tyd gaan, volhard in die geloof.
As die storms tref, moet nie harder probeer glo nie. Val eerder bewend voor Christus neer. Beantwoord weer die vraag: “Wie is Hy tog, dat Hy selfs die winde en die water gebied en hulle Hom gehoorsaam is!”
Christus bring vrede en rus. Deur sy krag word die storms stil en ontvang ons die lewe en volkome vrede. Só ŉ Verlosser kan ons vertrou. In só ŉ God kan ons met ons hele wese glo.



3. Slot
Ek sluit af.
In hierdie lewe gaan die stormwaters woed en winde sterk waai. Die bose gaan ons bedreig, siekte en teleurstelling gaan ons platslaan. Ons krag gaan ons verlaat en die vrees vir die dood gaan ons oorweldig.
Dalk gaan ons op ŉ punt kom waar ons soos die dissipels voel: “Meester, gee U nie om dat ons vergaan nie?” Dalk gaan ons deur ŉ wagtyd moet gaan, waar ons alreeds by die Here was, maar ons situasie nog erger geword het.
Weet en glo dat ons ŉ kragtige Verlosser en God het. Soek weer jou vrede in die Seun van die allerhoogste. Vind jou lewe en hoop in Hom. Vertrou volkome in sy krag en sy genade.

Amen

